Ditlhamane di feletse kae? _ News24
Ditlhamane di feletse kae?
GATWE e ne e re ka letsatsi le lengwe ... Ditlhamane tsotlhe di simolola jaana. Se ke gonne motho yo o di tlhabang o di utlwile gongwe. Molemo wa ditlhamane e ne e le go ruta bana ka ditlhamane gore ba kgone go tlhaloganya ka ba sa le bannye.
Ene ebile gape e le go ruta batho ka setso le ditlwaelo tsa rona batho ba bantsho.
Nako tseo go ne go sena dithelebishene le diyalemowa (diwaelese). Ke gopola thata mariga fa re dutse re orile molelo mme re reeditse bagolo ba rona ba re lotlegela ditlhamane.
Nako tse dingwe e ne e le thaka e tshesane e itisitseng mme re tlhabelane ditlhamane.
Jaanong nna ke ne ke sa di itse. Gantsi fa re etetse Thaba Nchu re ne re robala re aletswe mo fatshe mme pele re thulamela re tlhabe ditlhamane. E ne e re fa e le nna ke tshwanetseng go tlhaba tlhamane ke be ke lotlega ka buka e ke e badileng.
Etlare ke re phapha ke fltlhele botlhe ba robetse. Gongwe ke ne ke bua monate kgotsa ke ne ke ba kuruetsa ka dilo tse ba neng ba sa di itse.
Matsatsi a ga re tlhole re tlhaba ditlhamane. Ga re tlhole re bua.
O bone re feletse re na le bana bangwe ba lebeletse dithelebishene mme bangwe ba bua le megala ya lotheka, ba tobetsa ba tshega ba le bosi. Ga re tlhole re tsaya le dikgang.
Gore o itse gore motho o tshela jang, go direga eng mo botshelong jwa gagwe, o tshwanetse o bale mo bukeng ya sefatlhego kgotsa mo go tse dingwe tse batho ba buang mo go tsone. Ga re tlhole re tataisa bana, re ba tlogeletse gore ba tataisiwe ke thelebishene. Bana ba rona ba tlogelwa go lebelela telebhishene ba sa le bannye - ke yone modisa wa bone. A ke re fa a lebeletse o didimetse ga a go tshwenye.
E na le molemo ka e ba ruta fela gantsi tse dingwe tse ba di bonang ga di a siamela dingwaga tsa bona. Fa o lebelela se ba se shebileng o ka fitlhela go le ntwa batho ba bolawa.
Ditlhaloganyo tsa bana di santse di gopa sengwe le sengwe se se ntle le se se maswe.
Tlhokomela se bana ba se lebeletseng mme o bue le bone o ba tlhalosetse.
Nna le gone jaanong ga ke itse ditlhamane. Ke eletsa go di itse gore ke tle ke di kwale mo fatshe gore bana, ditlogolwana le dikokomana ba tle ba di buise mme ba di itse. Botshelo ba malatsi a bo itlhaganetse mo re sa itseng gore re lelekisitse eng? Dira nako ya go dula le bana o ba tlotlele sengwe se se ka ba tswelang molemo.
Baya nako e thelebishene e sa bulelweng mme lo e dirise go tlotla.
Nako e lo jang dijo tsa maitsiboa, dulang mo tafoleng lo ja, lo tlotla mme lo timile thelebishene. Nna le ura e e leng ya lelapa mme o utlwe gore ba bangwe letsatsi la bona le ne le le jang. Jaanong rona le ngwana wa lesea re mo ruta thelebishene.